b'\n_START_ARTICLE_\nDouglas Bay Horse Tramway\n_START_PARAGRAPH_\nDouglas Bay Horse Tramway er en 2,6 km lang hestesporvej i Douglas p\xc3\xa5 Isle of Man, hvor den g\xc3\xa5r langs kystpromenaden fra den sydlige endestation ved Victoria Pier n\xc3\xa6r havnen til Derby Castle Station, den sydlige endestation for Manx Electric Railway, hvor v\xc3\xa6rksteder og stalde ligger. Sporvejen er en karakteristisk turistattraktion.\n_START_SECTION_\nHistorie\n_START_PARAGRAPH_\nSporvejen blev bygget og oprindelig drevet af Thomas Lightfoot, en pensioneret civilingeni\xc3\xb8r fra Sheffield. Han begyndte driften 1. maj 1876, og sporvejen har k\xc3\xb8rt hvert \xc3\xa5r siden, undtagen en periode under anden verdenskrig._NEWLINE_I 1882 solgte Lightfoot sporvejen til Isle of Man Tramways Ltd, senere Isle of Man Tramways & Electric Power Co. Ltd, der ogs\xc3\xa5 ejede Manx Electric Railway. Firmaet gik i likvidation i 1900 som f\xc3\xb8lge af en bankkollaps. Sporvejen blev efterf\xc3\xb8lgende solgt til Douglas Corporation (nu Douglas Borough Council) af likvidatoren i 1902._NEWLINE_Siden 1927 har sporvejen kun k\xc3\xb8rt om sommeren.\n_START_SECTION_\nBeskrivelse\n_START_PARAGRAPH_\nSporvejen er smalsporet med en sporvidde p\xc3\xa5 914 mm og er anlagt med dobbeltspor i midten af vejen. Driften varetages af 23 sporvogne og ca. 45 heste._NEWLINE_Der har v\xc3\xa6ret flere forskellige typer sporvogne i tidens l\xc3\xb8b, og mindst en af hver er blevet bevaret. Det meste af driften varetages nu af "lukkede br\xc3\xb8dholdere" (closed toastracks), men vogne til vinterdrift og "\xc3\xa5bne br\xc3\xb8dholdere" (open toastracks) forekommer ogs\xc3\xa5. Om sommeren er vognene opstillet n\xc3\xa6r Terminus Tavern om natten, mens de er opstillet i et skur bygget til form\xc3\xa5let om vinteren._NEWLINE_I 2014 annoncerede Isle of Mans departement for infrastruktur, at hestesporvejen langs kysten ville blive indstillet midlertidigt i 2015, mens renoveringen af promenaden gik ind i sin n\xc3\xa6ste fase fra Regent Street til Strathallen. Planerne blev dog efterf\xc3\xb8lgende \xc3\xa6ndret, s\xc3\xa5 hestesporvejen kunne k\xc3\xb8re som normalt i 2015 med planlagt start 11. maj.'